अज इन्ने ब’रें परैंत इस्सै विशे पर कलम चुकदे इंयां सेही होंदा ऐ जे बधदे समें दी छत्तर-छायां इस नाड़ुऐ रस्तै खरी मातरा च पानी बगी गेदा ऐ। पर फिर बी किश इक तत्थ, किश समस्यां, खनखोर कुप्पड़े साईं अज बी ऊंआं गै न झक्क सिर कड्ढियै खड़ोती दियां न जिनें गी नां बधदा-बगदा पानी गै खोरियै रस्ते चा ट्हाई सकेआ ऐ ते नां गै समें दी सर-सर बगदी ब्हा गै भोरी-म्हेसी सकी ऐ। ते ए गल्ल अज बी आखने च कोई संकोच नेईं होन लगा जे डोगरी नाटकें आस्तै रंगमंच ते रंगमंच आस्तै नाटक अजें बी न्हेरे ते चाननी दी त्रटमटी लोऐ च गै अग्गें बधै करदे न। चानन होऐ तां गै सखाली ते न्हेरा आई जा तां टोर अपनै आप जड्डी सेही होन लगी पौंदी ऐ। भलेआं चनैन अजें इस बत्तै गी नसीब नेईं होई सकै दी। आखने दा मतलब ऐ जे दूइयें विकसत भाशाएं साईं डोगरी भाशा दा अजें अपना रंगमंच उब्भरियै सामनै नेई आई सकेआ ऐ।